Document ID: 32010D0755

NÕUKOGU OTSUS 2010/755/ÜVJP,
6. detsember 2010,
millega muudetakse otsust 2009/906/ÜVJP Euroopa Liidu politseimissiooni (EUPM) kohta Bosnias ja Hertsegoviinas
EUROOPA LIIDU NÕUKOGU,
võttes arvesse Euroopa Liidu lepingut, eriti selle artiklit 28 ja artikli 43 lõiget 2,
ning arvestades järgmist:
(1)
Nõukogu võttis 8. detsembril 2009 vastu otsuse 2002/906/ÜVJP (1) Euroopa Liidu politseimissiooni (EUPM) kohta Bosnias ja Hertsegoviinas. Kõnealune otsus kaotab kehtivuse 31. detsembril 2011.
(2)
EUPM viiakse läbi olukorras, mis võib halveneda ja kahjustada Euroopa Liidu lepingu artiklis 21 sätestatud ühise välis- ja julgeolekupoliitika eesmärkide saavutamist.
(3)
Pärast Lissaboni lepingu jõustumist teostab poliitika- ja julgeolekukomitee Euroopa Liidu politseimissioonide poliitilist kontrolli ning strateegilist juhtimist nõukogu ja liidu välisasjade ja julgeolekupoliitika kõrge esindaja (kõrge esindaja) vastutusel.
(4)
Otsust 2009/906/ÜVJP tuleks muuta, et sätestada lähtesumma EUPMi tegevusega seotud kulutuste katmiseks ajavahemikul 1. jaanuarist kuni 31. detsembrini 2011,
ON VASTU VÕTNUD KÄESOLEVA OTSUSE:
Artikkel 1
Nõukogu otsust 2009/906/ÜVJP muudetakse järgmiselt.
1)
Artikli 9 lõige 2 asendatakse järgmisega:
„2. Poliitika- ja julgeolekukomitee teostab nõukogu ja kõrge esindaja vastutusel EUPMi poliitilist kontrolli ja strateegilist juhtimist.”
2)
Artikli 10 lõike 1 esimene lause asendatakse järgmisega.
„1. Poliitika- ja julgeolekukomitee teostab nõukogu ja kõrge esindaja vastutusel EUPMi poliitilist kontrolli ja strateegilist juhtimist.”
3)
Artikli 12 lõikesse 1 lisatakse järgmine lõik:
„EUPMi tegevusega seotud kulutuste katmiseks ettenähtud lähtesumma ajavahemikuks 1. jaanuarist kuni 31. detsembrini 2011 on 17 600 000 eurot.”
Artikkel 2
Käesolev otsus jõustub selle vastuvõtmise päeval.
Brüssel, 6. detsember 2010

Labels: 10
18
15
5